Document ID: 32014R1069

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1069/2014 ΤΗΣ ΕΠΙΤΡΟΠΉΣ
της 10ης Οκτωβρίου 2014
για τη θέσπιση παρέκκλισης από τον κανονισμό (ΕΚ) αριθ. 73/2009 του Συμβουλίου όσον αφορά την περίοδο υποχρεωτικής κατοχής για την πριμοδότηση για θηλάζουσες αγελάδες για το 2014 στην Ισπανία
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχείο ιη),
Εκτιμώντας τα ακόλουθα:
(1)
Σύμφωνα με το άρθρο 111 παράγραφος 2 δεύτερο εδάφιο του κανονισμού (ΕΚ) αριθ. 73/2009, πριμοδότηση για θηλάζουσες αγελάδες μπορεί να χορηγηθεί σε γεωργούς εφόσον διατηρούν ορισμένο αριθμό ζώων επί έξι τουλάχιστον συναπτούς μήνες από την ημέρα υποβολής της αίτησης πριμοδότησης. Η ίδια υποχρέωση ισχύει και όταν τα κράτη μέλη καταβάλλουν πρόσθετη εθνική πριμοδότηση για θηλάζουσες αγελάδες, σύμφωνα με το άρθρο 111 παράγραφος 5 του κανονισμού (ΕΚ) αριθ. 73/2009.
(2)
Η Ισπανία ενημέρωσε την Επιτροπή ότι ορισμένα τμήματα της χώρας αντιμετωπίζουν ασυνήθιστη και παρατεταμένη ξηρασία ως αποτέλεσμα του υψηλού βροχομετρικού ελλείμματος σε σύγκριση με τον μακροπρόθεσμο μέσο όρο, μετά από ανεπαρκή αριθμό ημερών με σημαντικές βροχοπτώσεις από την 1η Οκτωβρίου 2013. Η διαρκής αυτή κατάσταση οδηγεί στην εξάντληση των βοσκοτόπων, καθώς και στην έλλειψη και/ή χαμηλότερη ποιότητα των διαθέσιμων χορτονομών, δημιουργώντας με τον τρόπο αυτόν εξαιρετικά δύσκολη οικονομική κατάσταση για τους γεωργούς στις πληττόμενες από την ξηρασία περιοχές, οι οποίοι διατηρούν ολόκληρα κοπάδια με συστήματα εκτατικής εκτροφής και πρέπει να τηρούν την περίοδο υποχρεωτικής κατοχής των ζώων που προβλέπεται στο άρθρο 111 παράγραφος 2 δεύτερο εδάφιο του κανονισμού (ΕΚ) αριθ. 73/2009.
(3)
Πρόκειται για κατάσταση έκτακτης ανάγκης, η οποία προκαλεί σοβαρά πρακτικά και ειδικά προβλήματα στους γεωργούς που κατέχουν θηλάζουσες αγελάδες, λόγω του αυξημένου κόστους σίτισης και ποτίσματος των ζώων. Προκειμένου να καταστεί δυνατό για τους γεωργούς που εκτρέφουν θηλάζουσες αγελάδες στις πληττόμενες από την ξηρασία περιοχές να συνεχίσουν να αντεπεξέρχονται στις οικονομικές τους υποχρεώσεις χωρίς να χάσουν το δικαίωμα λήψης των πριμοδοτήσεων για τις θηλάζουσες αγελάδες σύμφωνα με το άρθρο 111 του κανονισμού (ΕΚ) αριθ. 73/2009, κρίνεται σκόπιμο να μειωθεί η διάρκεια της περιόδου υποχρεωτικής κατοχής των ζώων που αναφέρεται στο άρθρο 111 παράγραφος 2 δεύτερο εδάφιο του εν λόγω κανονισμού όσον αφορά το έτος υποβολής αιτήσεων 2014.
(4)
Σύμφωνα με τις ημερομηνίες υποβολής των αιτήσεων πριμοδότησης για τις θηλάζουσες αγελάδες εντός της προθεσμίας που καθορίζεται από την Ισπανία, η περίοδος υποχρεωτικής κατοχής των ζώων που προβλέπεται στο άρθρο 111 παράγραφος 2 του κανονισμού (ΕΚ) αριθ. 73/2009 μπορεί να λήξει το νωρίτερο στις 2 Σεπτεμβρίου 2014 και το αργότερο στις 10 Δεκεμβρίου 2014. Προκειμένου να μπορέσουν να επωφεληθούν από την παρέκκλιση όλοι οι ενδιαφερόμενοι γεωργοί, είναι σκόπιμο ο παρών κανονισμός να έχει αναδρομική ισχύ.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά το ημερολογιακό έτος 2014, κατά παρέκκλιση από το άρθρο 111 παράγραφος 2 δεύτερο εδάφιο του κανονισμού (ΕΚ) αριθ. 73/2009, η ελάχιστη περίοδος υποχρεωτικής κατοχής που αναφέρεται στη διάταξη αυτή μειώνεται σε πέντε συναπτούς μήνες από την ημερομηνία υποβολής της αίτησης πριμοδότησης για τις θηλάζουσες αγελάδες.
Η πρώτη παράγραφος ισχύει για τους γεωργούς οι οποίοι είναι εγκατεστημένοι στις Ισπανικές Αυτόνομες Κοινότητες που αναφέρονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Οκτωβρίου 2014.

Labels: 20
18
15
6